**Anexa nr.1 la Hotărârea Consiliului Local Nr. 54 din 20.03.2025**

**privind aprobarea organizării unui concurs de idei cu tema:**

**”Regenerarea urbană a spațiilor publice din cartierele de locuințe colective ale municipiului Aiud – Microraion, Sergent Hațegan, Transilvaniei și Gheorghe Doja”**

REGULAMENT

pentru

**CONCURSUL DE IDEI**

**Regenerarea urbană a spațiilor publice din cartierele de locuințe colective ale municipiului Aiud – Microraion, Sergent Hațegan, Transilvaniei și Gheorghe Doja**

1. DATE GENERALE
	1. **Promotorul și organizatorul concursului**: U.A.T Municipiul Aiud, Strada Cuza Vodă nr. 1 Județul Alba, e-mail office@aiud.ro, web: [www.aiud.ro](http://www.aiud.ro)

În prima etapă, promotorul concursului asigură fondurile bugetare pentru premii și jurizare. Serviciile de proiectare se vor contracta urmare a negocierii cu câștigătorul concursului, potrivit calendarului concursului de idei anexat prezentului regulament.

* 1. Scopul concursului:

În contextul în care planificarea urbană realizată la momentul construirii cartierelor de locuințe colective din municipiul Aiud nu a putut să prevadă direcția de dezvoltare a municipiului și nevoile din prezent, este necesară o regândire contemporană a spațiilor dintre blocuri, astfel încât să satisfacă nevoile prezente ale locuitorilor.

În modul de organizare al ansamblurilor de locuințe colective, necesarul de parcări a fost estimat după un calcul ce nu a preconizat creșterea numărului de mașini din prezent, iar spațiile libere dintre imobile au ajuns să fie ocupate în proporție foarte mare de parcări spontane, spațiile destinate pietonului diminuându-se semnificativ.

Scopul concursului este de a găsi cele mai bune variante de regenerare și revitalizare a spațiilor libere dintre blocuri, care să integreze în mod coerent aleile, trotuarele, parcările, spațiile verzi, locurile de joacă pentru copii, locurile destinate socializării, generându-se niște spații urbane funcționale, calitative și corect dimensionate, conform cerințelor actuale ale populației.

Concursul încurajează creativitatea, calitatea tehnică a soluțiilor, fundamentarea și sustenabilitatea acestora ca fiind criterii de bază în evaluarea proiectelor.

* 1. **Tipul concursului**: concurs de idei deschis la nivel internațional, cu acordarea de premii în Etapa I și Contractarea serviciilor de proiectare în Etapa a II- a.

Concursul de idei este definit în cadrul art. 3 alin. (1) lit. j) din Legea nr. 98/2016 privind achiziții publice, ca fiind ”procedura care permite autorităților contractante să achiziționeze, în special în domeniul amenajării teritoriului și urbanismului, al arhitecturii și ingineriei sau al prelucrării datelor, un plan ori un proiect selectat de un juriu pe baze concurențiale, cu sau fără acordarea de premii”.

Concursul de idei este organizat cu respectarea prevederilor legislației naționale privind achizițiile publice (Legea nr. 98/2016 privind achizițiilor publice și H.G. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție public/ acordului – cadru din Legea nr. 98/2016 privind achizițiile publice).

Decizia juriului concursului este obligatorie pentru Promotor - Municipiul Aiud, în ceea ce privește respectarea selecției proiectelor depuse în cadrul concursului, a soluției desemnate câștigătoare și a ideilor care vor fi premiate.

* 1. **Limba concursului**: documentația de concurs, toate piesele de concurs (planșe, deviz), documentele cerute și introduse în plicul secretizat, precum şi documentele necesare pentru începerea negocierii cu câștigătorul vor fi redactate în limba română.
	2. **Juriul concursului** – va fi alcătuit din :
1. Marius Barbieri – Arhitect
2. Amalia Mărginean - Arhitect Șef – Județul Alba
3. Adina Moldan – Arhitect - membru CTATU Municipiul Aiud
4. Claudiu Salanță- Arhitect Șef – Județul Cluj
5. Vlad Străjan –Arhitect urbanist

Membru supleant: Romana Donca – Arhitect Șef Municipiul Aiud

 Juriul este suveran. Decizia sa nu poate fi contestată și este obligatorie pentru Promotor. Fiecare membru al juriului are un vot. Deciziile juriului vor fi luate prin vot majoritar. În cazul unei egalități de voturi, Președintele juriului are votul decisiv. Juriul este numit si remunerat de Autoritatea Contractanta – Municipiul Aiud, cu excepţia reprezentanţilor desemnaţi de autoritatea publică locală;

Juriul concursului are următoarele îndatoriri și responsabilități:

* + În cadrul primei sesiuni de jurizare, își desemnează prin vot un președinte;
	+ Juriul analizează și decide asupra raportului prezentat de comisia tehnică;
	+ Juriul își stabilește de comun acord metodologia de lucru;
	+ Juriul evaluează toate proiectele depuse în baza criteriilor aplicate pentru stabilirea proiectului câștigător indicate în tema de concurs și anunțul de participare;
	+ Juriul stabilește ierarhia finală și propunerile premiate;
	+ Juriul întocmește și înaintează către Promotor procesul verbal de jurizare privind lucrările juriului și rezultatele concursului, explicând alegerile făcute și incluzând recomandările sale către Promotor. Procesul verbal de jurizare este un document întocmit în limba română și semnat de către toți membrii titulari ai juriului.

Juriul își rezervă dreptul de a nu acorda unele premii în cazul în care consideră justificat acest lucru, în funcție de valoarea (calitatea) lucrărilor prezentate.

Secretariatul juriului este asigurat de un arhitect desemnat de Organizator.

* 1. **Comisia Tehnică** – are rolul de a verifica îndeplinirea condițiilor tehnice prevăzute de legislaţia specifică în vigoare de către proiectele participante. Este alcătuită din profesioniști cu calificare profesională corespunzătoare, este numită de Autoritatea Contractantă. Membrii Comisiei Tehnice nu au drept de vot.

Componență Comisia Tehnică:

* + - * Președinte: Romana Donca - Arhitect Șef, Municipiul Aiud
			* Membru: Delia Florea – Direcția Arhitect Șef
			* Membru: Viorica Scrobotă – Direcția Arhitect Șef
			* Membru: Ovidiu Boancă - Direcția Arhitect Șef
			* Membru: Ovidiu Ranca- Direcția Arhitect Șef
			* Reprezentant al Poliției Rutiere
			* Reprezentant SC APA CTTA S.A. - ALBA
			* Reprezentant SC Electrica SA
			* Reprezentant al SPAPL AIUD
			* Reprezentant al Delgaz Grid

Comisia tehnică întocmeşte un raport cu observaţii pe care îl transmite juriului.

* 1. **Secretariatul concursului** – se va realiza de către Promotor prin intermediul personalului din cadrul Compartimentului Relaţii cu Publicul (numit Secretariatul de primire) şi a Direcției Arhitect Șef a Municipiului Aiud (numit Secretariatul de concurs).

Comunicarea dintre concurenți și secretariatul concursului se realizează exclusiv prin intermediul e-mail la office@aiud.ro

Secretariatul are următoarele atribuții:

Secretariatul de primire

* + - Asigură înregistrarea proiectelor depuse de concurenți;

Secretariatul de concurs

* + - * Asigură parcurgerea tuturor procedurilor premergătoare lansării concursului;
			* Asigură promovarea în mediul on-line a concursului;
			* Înregistrează întrebările concurenților trimise pe e-mail, asigură redactarea şi comunicarea răspunsurilor la întrebările acestora;
			* Publică pe pagina concursului deschisă pe site-ul [www.aiud.ro](http://www.aiud.ro) documentele “Întrebări și Răspunsuri” conform calendarului concursului; Întrebările și răspunsurile se vor publica și pe [www.e-](http://www.e-licitatie.ro/) [licitatie.ro](http://www.e-licitatie.ro/);
		- Răspunde de monitorizarea desfășurării concursului, în conformitate cu Documentaţia de concurs, supraveghează corecta desfăşurare a fiecărei faze a Concursului, pune la dispoziţia Juriului toate documentele necesare aprecierii şi evaluării proiectelor;
		- Asistă juriul în întocmirea procesului verbal de jurizare;
		- Asigură comunicarea și anunțarea rezultatelor jurizării.
1. PARTICIPAREA LA CONCURS:
	1. Calitatea de concurent

Concurenții pot fi birouri individuale de arhitectură, asocieri constituite de birouri individuale de arhitectură, societăți civile de arhitectură sau alte forme legale de exercitare a profesiei de arhitect, potrivit legislației naționale a statului de proveniență sau persoane juridice (societăți comerciale de proiectare) din România sau din alte țări, fie individual sau în asociere. În cazul unei asocieri, liderul acesteia va înscrie proiectul în concurs.

Concurenții persoane juridice vor avea obligatoriu ca asociat sau angajat un arhitect cu drept de semnătură, membru al Ordinului Arhitecților din România, care exercită legal profesia de arhitect potrivit legislației naționale a statului de proveniență. Individual sau prin asociere, concurenții trebuie să dețină capacitatea de încheiere a unui contract de servicii de proiectare pe teritoriul României, capacitate ce va trebui dovedită în fața Promotorului, în cazul câștigării concursului.

Se recomandă ca echipele să aibă în componenţa lor și urbanişti, peisagiști, designeri, artiști plastici, ingineri de trafic, sociologi, istorici, ingineri sau persoane cu altfel de pregătire considerată de către participanți ca fiind relevantă pentru propunerea elaborate, din țară sau străinătate.

Între concurenți si organizatori nu există comunicare privată. Concurenții pot adresa întrebări şi solicita lămuriri referitoare la Documentaţia de concurs exclusiv în scris. Solicitările, împreună cu răspunsurile fac obiectul unor comunicări publice adresate tuturor participanților.

* 1. Condiții de calificare

Pentru a fi admise în jurizare, proiectele trebuie să respecte;

* + - tema și regulamentul concursului
		- termenul de predare
		- cerințele de prezentare
		- anonimatul

Abaterile constatate înaintea jurizării de către secretariatul de primire a proiectelor și care conduc la respingerea unui proiect, în condițiile prevăzute de HG 395/2016, sunt:

* depășirea termenului limită stabilit în calendarul procedurii – data și ora – de predare directă la secretariat sau depunerea la o altă adresă decât cea stabilită prin anunțul de participare și regulament, constatată de secretariat la primirea proiectului;
* lipsa documentului valabil privitor la garanția de participare în cuantumul, forma și perioada de valabilitate solicitate în prezentul regulament al concursului, constatată de secretariat la primirea proiectului;
* predarea separat sau lipirea în exteriorul ambalajului/tubului a plicului secretizat, constatată de secretariat la primirea proiectului.

Secretariatul de concurs va întocmi un proces verbal în care se va consemna modul de îndeplinire a condițiilor prevăzute mai sus. Proiectele care nu îndeplinesc condițiile vor fi respinse, conform art. 64 alin. 2. și 7 din HG 395/2016.

Abaterile constatate înaintea jurizării de către comisia tehnică și care pot conduce la decizia juriului de eliminare din jurizare a unui proiect sunt:

* + lipsa plicului secretizat sau neintroducerea acestuia în ambalaj/tub conform celor precizate în prezentul regulament al concursului, constatată de comisie la verificarea proiectelor din punct de vedere al conținutului;
	+ lipsa inscripționării simbolului de identitate pe piesele de concurs și pe plicul secretizat sau neacoperirea acestuia cu hârtie neagră pe piesele de concurs, constatată de secretariat la verificarea proiectelor din punct de vedere formal;
	+ lipsa ofertei financiare (deviz cu graficul de prestări)
	+ încălcarea prevederilor privind anonimatul

Comisia tehnică va întocmi un raport în care se va consemna modul de îndeplinire a cerințelor formale de prezentare a proiectelor și a condițiilor de participare la concurs, pe care are obligația de a-l prezenta juriului la începerea lucrărilor de jurizare.

* 1. Documentele de participare depuse de concurenți
1. **Garanția de participare la procedura de achiziție publică**

Fiecare participant va atașa pe ambalajul planșelor/tub un plic transparent care va conține un document original, prin care se atestă constituirea unei garanții bancare în valoare de 500 RON, în una din următoarele modalități:

* transfer bancar către Municipiul Aiud: Cod fiscal 4613636, Cont virament garanție RON: RO43TREZ0045006XXX000491, confirmat de bancă până la data înscrierii proiectelor;
* instrument de garantare eliberat, conform legii, de către o bancă sau o companie de asigurări și prezentat în original, în valoare de 500 RON valabil pentru perioada stipulată de lege, după cum urmează:
* scrisoare de garanție bancară pentru suma garantată sau
* poliță de asigurare pentru suma garantată.

Indiferent de circumstanțe, dovada constituirii garanției de participare trebuie prezentată până cel târziu la data stabilită în calendarul competiției pentru intrarea în funcțiune a comisiei tehnice.

Valabilitatea garanției de participare este de minimum 120 de zile de la data deschiderii proiectelor, conform calendarului competițional.

Autoritatea contractantă are dreptul de a reține garanția de participare, concurentul pierzând astfel suma constituită, dacă acesta/aceasta se află într-una din situațiile prevăzute de Art. 37 din Normele Metodologice din 2 iunie 2016 de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, adoptate prin HG 395/2016.

* 1. își retrage oferta în perioada de valabilitate a acesteia;
	2. oferta sa fiind stabilită câștigătoare, nu constituie garanția de bună execuție în perioada de valabilitate a ofertei și, oricum, nu mai târziu de 5 zile lucrătoare de la semnarea contractului de achiziție publică, conform art. Art. 39 alin (3) din Normele Metodologice din 2 iunie 2016 de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, adoptate prin HG 395/2016.
	3. oferta sa fiind stabilită câștigătoare, refuză să semneze contractul de achiziție publică/acordul-cadru în perioada de valabilitate a ofertei.

În cazul în care garanția de participare a fost constituită prin transfer bancar către promotor, restituirea garanției de participare se va face pe baza solicitării transmise de concurent către promotor. (Formular Restituire Garanție)

Concurentul va suporta toate spezele și comisioanele bancare pe care le presupune restituirea garanției de participare.

Ofertele care nu sunt însoțite de Garanția de Participare în cuantumul, forma și având perioada de valabilitate solicitate prin documentația de atribuire vor fi respinse ca inacceptabile.

1. **Formularele participare**

Concurentul trebuie să prezinte într-un plic de culoare albă, opac, format A4, secretizat (închis), pe care va fi înscris simbolul alfanumeric de identitate ales și care va fi depus odată cu planșele în ambalaj/tub, următoarele formulare:

**B1. Formularele de înscriere şi identificare datate, completate, semnate și/sau ștampilate, însoţite de:**

* acordul sau dezacordul privind dezvăluirea identității autorului / echipei la expunerea sau publicarea proiectului;
* declarația pe propria răspundere că, în eventualitatea atribuirii contractului de servicii de proiectare, concurentul, individual sau în asociere, va asigura serviciile complete de proiectare pentru toate specialitățile și pentru fazele de proiectare solicitate de Promotor;

**B2. Documentului Unic de Achiziții Europene (Formularul DUAE)**

Formularul DUAE se poate completa online accesând https://ec.europa.eu/growth/tools-databases/espd/filter, bifând opțiunea “Sunt un operator economic” și încărcând fișierul espd-request.xml cu opțiunea Importați DUAE. Documentul completat online trebuie salvat în format PDF, printat, semnat și inclus în plicul secretizat.

**B3. Formularul de ofertă**

Formularul de ofertă se va completa în lei fără TVA pentru serviciile de proiectare, cuprinzând valorile şi termenele de realizare aferente fiecărei etape de proiectare în parte, și **se va încadra în valoarea estimată pusă la dispoziție de Primărie** în acest scop; propunerea financiară și termenul de prestare vor fi elementele de negociere cu câștigătorul locului I desemnat de juriu. (se va folosi modelul din anexa)

**B4. Contractul**

Modelul de contract trebuie inclus in plicul secretizat, semnat (asumat) pe fiecare pagina.

Se pot cere clarificări sau modificări privind clauzele contractuale doar anterior depunerii ofertei, in cadrul sesiunilor de Întrebări si Răspunsuri.

Conținutul plicului secretizat va fi verificat de către secretariatul concursului după semnarea raportului juriului și ridicarea anonimatului. În cazul proiectelor premiate, lipsa formularelor de participare completate și semnate conform regulamentului conduce automat la retragerea premiului și, în cazul proiectului câștigător, la pierderea acestui statut.

1. DESFĂȘURAREA CONCURSULUI:
	1. Înscrierea la concurs

Lansarea concursului: data de publicare a anunțului de participare la concurs pe site-ul [www.aiud.ro](http://www.aiud.ro) și în Sistemul Electronic al Achizițiilor Publice.

Înscrierea în concurs este permisă pe toată perioada concursului.

Participanții au la dispoziție următoarea modalitate de înscriere: înregistrarea pe pagina de Internet dedicată concursului [www.aiud.ro](http://www.aiud.ro).

Înscrierea dă dreptul concurentului de a primi răspunsurile la întrebări și buletine informative privind desfășurarea concursului.

Înscrierea nu condiționează participarea la concurs.

* 1. Documentația pusă la dispoziția concurenților
		+ - Documentația de concurs este exclusiv în format electronic și poate fi descărcată de pe site-ul [www.aiud.ro](http://www.aiud.ro) şi din Sistemul Electronic al Achizițiilor Publice.
			- Tema de concurs
			- Regulamentul concursului cu anexele aferente
			- Documentația tehnică pusă la dispoziția concurenților se găsește în format electronic pe site-ul Municipiului Aiud [www.aiud.ro](http://www.aiud.ro) și SEAP [www.e-licitatie.ro](http://www.e-licitatie.ro/). Beneficiarul va pune la dispoziție pe site-ul concursului [[www.aiud.ro](http://www.aiud.ro).ro,](http://www.tirgumures.ro/) pentru fundamentarea propunerilor
			- PUG existent Municipiul Aiud;
			- PUG Municipiul Aiud, în curs de actualizare
			- Planul de Mobilitate Urbană Durabilă al Municipiului Aiud
			- SIDU- Strategia de Dezvoltare Urbană Durabilă
			- Ridicare topo şi ortofoto-plan cu aria de studiu și zona sa de influență
			- Documentar fotografic, inclusiv perspective aeriene

Utilizarea documentației grafice și fotografice de mai sus în afara scopului prezentului concurs este interzisă.

* 1. Dreptul concurenților de a solicita clarificări

Datele limită de primire a solicitărilor de clarificări sau a întrebărilor, precum și datele limită de transmitere a răspunsurilor sunt stabilite în calendarul concursului.

Orice concurent interesat are dreptul de a solicita în scris clarificări privind documentația de concurs. Solicitările sau întrebările se pot transmite numai în scris, la adresa de e-mail office@aiud.ro. Concurentul se va asigura că solicitările de clarificări sau întrebările au fost primite la secretariatul concursului.

Promotorul concursului prin intermediul Secretariatului de concurs se va asigura să posteze răspunsurile la solicitările de clarificări sau la întrebări însoțite de întrebările aferente pe pagina de internet a concursului  office@aiud.ro , în mod clar, complet și fără ambiguități, respectând datele limită stabilite în calendarul concursului și luând măsuri pentru a nu dezvălui identitatea celor care au solicitat clarificările respective.

Răspunsurile la solicitările de clarificări sau întrebări pot detalia, completa sau modifica unele prevederi ale documentației de concurs și devin parte integrantă a documentației de concurs.

* 1. **Conținutul proiectelor** – conform cu tema de proiectare aferentă concursului

Un concurent poate depune un singur proiect în concurs, în condițiile prevăzute de prezentul regulament. Fiecare proiect va cuprinde într-un unic ambalaj/tub, pentru fiecare amplasament în parte, următoarele:

a - 3 planșe A0 rulate în ambalaj/tub

b - deviz estimativ al serviciilor de proiectare per total proiect și pe obiecte (cartiere) şi calendarul aferent pentru fiecare fază de proiectare în parte (DALI, DTAC, DTAD după caz, DTOE, PT+DDE, asistenţă tehnică), redactat pe hârtie albă format A4. Devizul va avea valorile exprimate în LEI, fără TVA. (folosind cursul BNR din data lansării pe SEAP). Devizul va constitui baza de negociere pentru încheierea contractului de servicii de proiectare cu câștigătorul concursului; Lipsa devizului va conduce la descalificare. Devizul nu trebuie să depășească valoarea plafonului maxim estimat.

c - un plic secretizat (lipit) din hârtie albă, opac, format A4 conținând:

* formularele de participare
* formularul de identitate, format A4, tipărit pe hârtie albă, care va fi folosit de Organizatori pentru Expoziția Concursului;
* card de memorie USB, conținând imaginile planșelor micșorate, format .jpg, pentru publicarea online
* textul de prezentare a soluției propuse în format .doc
* formularul de participare în format .doc
* devizul estimativ in format .doc.

Proiectele se vor prezenta pe 3 planșe, format 841x1189 mm (A0), din hârtie albă, paginate pe orizontală (peisaj).

Acestea vor cuprinde:

* un plan general, scara 1:500, sugestiv pentru susținerea soluției propuse
* planuri și secțiuni pentru acele spații urbane ce prezintă probleme mai complexe și necesită detaliere
* perspective de ansamblu și perspective de detaliu pentru zonele sugestive alese de concurenți
* textul care vine în susținerea conceptului ales va fi clar și succint și va fi încadrat în planșe
* bilanț teritorial cu evidențierea inclusiv a numărului de locuri de parcare propuse, în funcție de soluția adoptată și cu evidențierea creșterii procentului de zone verzi pe cap de locuitor.

**NOTĂ:**

* toate piesele desenate pot fi reprezentate prin orice mijloace grafice 2d și 3d.
* textul explicativ (cât mai clar și succint) care să susțină conceptul, trebuie integrat în cele 3 planșe.
* Planșele vor fi numerotate în colțul din dreapta jos – format: “nr. pagina / total pagini”
* Planșele vor conține, în partea de sus, titlul: ”Regenerarea urbană a spațiilor libere din cartierele de locuințe colective ale municipiului Aiud – Microraion, Sergent Hațegan, Transilvaniei și Gheorghe Doja”
* Planșele proiectului vor fi rulate și introduse într-un ambalaj sau tub. Nu se admit planșe pliate.
	1. Vizitarea amplasamentului

Promotorul concursului organizează în data anunțată în calendarul concursului o vizită la amplasament. Costurile și organizarea călătoriei spre amplasament cad în seama participanților.

Participanții vor putea adresa întrebări în timpul vizitei pe sit. Toate întrebările, cât și răspunsurile date de Promotor și Organizator se vor consemna și vor deveni parte integrantă din Documentul ”Întrebări și răspunsuri”. Documentul va fi postat pe site-ul oficial al concursului și trimis pe e-mail de către secretariatul de concurs tuturor participanților înscriși la concurs până la acea dată.

Participanții interesați să viziteze amplasamentul se vor înscrie prin intermediul site-ului de concurs [www.aiud.ro,](http://www.aiud.ro,) secțiunea **”înscriere pentru vizită**” până la termenul anunțat în calendar.

* 1. Anonimatul proiectelor

Pentru păstrarea anonimatului fiecare proiect va avea un simbol alfanumeric de identitate. Acesta va fi compus din 2 litere urmate de 4 cifre, la alegerea concurentului.

Simbolul de identitate va fi înscris pe fața fiecărei planșe, si pe oferta financiara în colțul din dreapta sus, într-un dreptunghi acoperit cu hârtie neagră de 5x3 cm, lipită doar pe contur, pe ambele fețe.

Simbolul de identitate va fi înscris și neacoperit de hârtie neagră, pe un plic de culoare albă, perfect opac, format A4, în care se vor introduce:

1. formularul de participare si formularul de identitate
2. stick-ul cu date cu versiunea electronică a proiectului

Plicul va fi predat sigilat/lipit și nu v-a fi introdus în alt plic, ci direct în ambalajul/tubul care conține planșele.

Simbolul de identitate va fi înscris pe stick-ul cu date cu marker negru permanent. Stick-ul va fi inclus în plicul secretizat.

Comisia tehnică asigură păstrarea anonimatului atribuind fiecărui proiect un număr aleatoriu de două sau trei cifre, care se va folosi pe tot parcursul jurizării (număr de concurs).

Sub sancțiunea eliminării din jurizare, piesele de concurs nu vor conține nicio indicație privind identitatea concurentului. Se vor evita prezentări grafice foarte personalizate, cum ar fi logoul firmei, care să pericliteze asigurarea anonimatului

Ridicarea anonimatului se va face numai după semnarea de către membrii juriului a procesului verbal de jurizare, prin deschiderea plicurilor secretizate. Datele de identificare ale autorilor proiectelor premiate și menționate vor fi făcute publice odată cu anunțarea rezultatelor jurizării.

* 1. Predarea proiectelor

Concurenților li se recomandă alegerea unui ambalaj/tub care sa păstreze integritatea planșelor rulate și a stick- ului. Pe ambalaj/tub se va scrie: PENTRU CONCURSUL DE idei **Regenerarea urbană a spațiilor publice din cartierele de locuințe colective ale municipiului Aiud – Microraion, Sergent Hațegan, Transilvaniei și Gheorghe Doja**

Proiectele vor fi predate direct sau expediate prin curier la sediul secretariatului de primire, cu adresa: Municipiul Aiud, Județul Alba cod poștal 515200, Strada Cuza – Vodă, nr. 1.

Data și ora limită a predării proiectelor depuse la sediul secretariatului de concurs sau transmise prin curier este cea stabilită în calendarul de concurs. Depășirea datei și orei limită atrage respingerea ofertei

Pentru proiectele predate direct la secretariat, concurenții vor primi un număr de înregistrare într-un tabel de primire. Tabelul conține doar numărul de înregistrare și ora la care a fost primit proiectul.

Proiectele trimise prin curier vor trebui să ajungă la aceeași dată limită de predare, conform calendarului concursului. Concurenții vor expedia proiectele prin curier numai cu confirmare de primire. Pentru proiectele trimise prin curier concurenții au datoria să se asigure că data și ora expedierii este înscrisă pe ambalaj/tub și va ajunge la sediul secretariatului de concurs până la data și ora prevăzută în calendarul concursului. Coletele ajunse după ora prevăzută în calendar vor fi respinse iar autorii notificați în termen de 24 de ore.

Proiectele trimise prin curier vor primi și ele un număr de înregistrare consemnat într-un tabel de primire. Secretariatul local nu își asumă răspunderea de a confirma expeditorului primirea proiectului

După predarea unui proiect nu se admit completări sau înlocuiri de planșe, plic sau data stick

Dacă un concurent solicită retragerea unui proiect predat, aceasta este permisă numai până la data și ora limită stabilite în calendarul concursului pentru predare, cu obligația încheierii unui proces-verbal de retragere.

* 1. Verificarea proiectelor

Secretariatul de concurs va îndepărta orice mențiune privind identitatea expeditorului de pe ambalaj/tub

La data și ora stabilite în calendarul concursului, secretariatul de concurs va preda comisiei tehnice toate proiectele la care nu s-au constatat abateri, în baza unui proces verbal.

Secretariatul de concurs va deschide ambalajele/tuburile conținând proiectele și va atribui un număr aleatoriu de două sau trei cifre (număr de concurs), număr ce va fi înscris și pe ambalaj/ tub și pe elementele proiectului

Secretariatul de concurs va verifica îndeplinirea condițiilor formale de predare potrivit temei, regulamentului, precum și respectarea anonimatului, va verifica dacă fiecare proiect cuprinde toate piesele cerute prin regulament sau temă, precum și modul de prezentare al acestora. Plicurile secretizate ale proiectelor verificate vor fi introduse într-o cutie sigilată ce va fi păstrată într-un loc sigur, inaccesibil publicului la sediul Organizatorului.

* 1. Lucrările juriului

**Juriul** este reponsabil pentru evaluarea şi stabilirea ierarhiei proiectelor, analiza si jurizarea Concursului.

* + - Membrii juriului primesc Documentatia de concurs, înaintea datei de lansare a concursului;
		- Evaluarea proiectelor se face în baza criteriilor de evaluare si selecţie cuprinse în tema de proiectare
		- Membrii juriului pot solicita consultarea unor specialiști, pentru clarificarea unor probleme legate de teritoriul analizat, prin intermediul Secretariatului de concurs;
		- Juriul atribuie premiile, in concordanta cu prevederile Documentatiei de concurs
		- Lucrările juriului se vor desfășura în municipiul Aiud, într-un spațiu pus la dispoziție de către promotor.
		- Juriul analizează și decide asupra raportului prezentat de comisia tehnică
		- Juriul își stabilește de comun acord metodologia de lucru
		- Juriul întocmește și înaintează către Promotor procesul verbal de jurizare privind lucrările juriului și rezultatele concursului, explicând alegerile făcute și incluzând recomandările sale către Promotor. Procesul verbal de jurizare va fi semnat de către toți membrii titulari ai juriului.

La jurizare pot participa fără drept de vot președintele comisiei tehnice și consultanții de specialitate ai juriului

* 1. Confidențialitate

Niciun concurent nu are dreptul de a contacta membrii juriului în legătură cu concursul sau cu propriul proiect. Promotorul, Organizatorul sau secretariatul pot fi contactați cu privire la concurs numai în scris.

Membrii juriului, secretariatul juriului și consultanții invitați au obligația de a păstra confidențialitatea deliberărilor juriului. Ședințele de lucru ale juriului nu sunt publice. Nu este permis accesul în spațiul unde se desfășoară lucrările juriului al niciunei persoane, cu excepția celor menționate la art. 3.9

Cu excepția membrilor juriului, anunțați nominal la începutul concursului, toate celelalte persoane admise în incinta unde se desfășoară jurizarea sau care vor fi implicate în primirea și verificarea proiectelor vor da declarații de confidențialitate și că nu se află în situație de conflict de interese.

* 1. Criterii de evaluare și selecție

Juriul va selecta proiectele câștigătoare în funcție de următoarele criterii:

1. **Creativitate, originalitate, calitatea propunerii din punct de vedere urbanistic, arhitectural, peisagistic, funcțional** – 55% din evaluarea finală, maxim 55 puncte
	* Creativitatea (A1) – maxim 20 puncte
	* Crearea unei simbioze între fondul construit și nevoile contemporane ale locuitorilor
	* Originalitatea (A2) – maxim 10 puncte
	* Prezența unor soluții originale privind intervențiile propuse în spațiul public pentru obiectivele prezentate la capitolul 5 al prezentei teme de concurs
	* Calitatea propunerii (A3) – maxim 25 puncte
	* Caracterul spațiului public rezultat în urma intervenției propuse și atmosfera generală a intervenției
2. **Viabilitatea, raționalitatea și sustenabilitatea propunerilor** – 30% din evaluarea finală, maxim 30 puncte
* Viabilitatea (B1) – maxim 10 puncte
* gradul de viabilitate al soluțiilor propuse privind aspectele tehnice ale obiectivelor stabilite prin temă
* Raționalitatea (B2) – maxim 10 puncte
* Propunerea de soluții eficiente în raport preț/calitate
* Sustenabilitatea propunerilor (B3) – maxim 10 puncte
* Gradul de încadrare a soluției propuse în conceptul de ”dezvoltare durabilă”, proces care răspunde nevoilor actuale fără a periclita capacitatea generațiilor viitoare de a răspunde propriilor lor nevoi
1. **Atingerea obiectivelor propuse prin temă** (C) – 10% din evaluarea finală, maxim 10 puncte
2. **Calitatea și claritatea** (D) reprezentării ideilor astfel încât să ilustreze capacitatea concurentului de a pune în operă proiectul propus – 5% din evaluarea finală, maxim 5 puncte

**Algoritmul de calcul:**

A+B+C+D=(A1+A2+A3)+(B1+B2+B3)+C+D=55+30+10+5=100 puncte maxim

* 1. Recomandările juriului

Juriul întocmește și înaintează către Promotor procesul verbal de jurizare privind lucrările juriului și rezultatele concursului, explicând alegerile făcute și incluzând recomandările sale pentru elaborarea proiectului tehnic către Promotor.

* 1. Comunicarea rezultatelor

Anunţarea oficială a rezultatului concursului de idei se va face în cadrul unei conferinţe de presă organizate la sediul Promotorului prin grija Secretariatului de concurs.

* 1. Contestarea rezultatelor

Nu poate face obiectul contestaţiilor decizia Juriului privind rezultatele concursului de idei

* 1. Publicarea rezultatelor concursului

Rezultatele concursului de idei vor fi publicate pe pagina de internet a concursului de pe site-ul [www.aiud.ro](http://www.aiud.ro) şi pe SEAP.

* 1. Premii

**Premiile acordate sunt:**

* Premiul I: Valoarea contractului de servicii de proiectare, plafonat la maxim 800.000,00 inclusiv TVA, plătibil după cum urmează:
	+ 30.000,00 lei - câștigătorului premiului I, premiu care se va achita în termen de maxim 60 zile, de la data semnării contractului de servicii de proiectare.
	+ 770.000 lei inclusiv TVA (respectiv 647.058,82 lei fără TVA), sumă care se va achita după prestarea și recepționarea serviciilor de proiectare.
* Premiul II: 20.000 lei
* Premiul III: 17.500 lei

Durata de prestare a serviciilor de proiectare este 7 ( șapte) luni.

**Juriul își rezervă dreptul de a nu acorda unele premii în cazul în care consideră justificat acest lucru**, în funcție de valoarea (calitatea) lucrărilor prezentate.

Promotorul se angajează să achite premiile după anunțarea rezultatelor concursului, în termen de maxim 60 zile calendaristice de la data semnării contractului de servicii de proiectare. Acest termen se poate prelungi numai din motive obiective și independente de voința și controlul Promotorului.

Sumele cuvenite ca premii se impozitează în România conform prevederilor Codului fiscal în vigoare. Pentru toți concurenții, plata premiilor se va face în lei, la cursul valutar stabilit de Banca Națională a României la data lansării oficiale a concursului.

1. VALORIFICAREA PROIECTELOR:
	1. Proprietatea asupra proiectelor

Toate proiectele recompensate cu premii în urma desfășurării concursului constituie obiect al dreptului de autor în înțelesul Legii nr. 8/1996 privind dreptul de autor și drepturile conexe cu modificările și completările ulterioare.

Câștigătorii, în calitate de autori ai proiectelor depuse, vor continua să se bucure de recunoașterea drepturilor morale de autor. **Nici o alterare sau modificare nu se va putea aduce operelor fără acordul scris al autorilor.**

În urma concursului și atribuirii contractului de achiziție publică, realizarea proiectului câștigător se va face în colaborare cu Promotorul, acesta putând suferi modificări, fără ca esența să fie afectată.

Autorii proiectelor câștigătoare cedează Promotorului drepturile patrimoniale asupra operelor, în baza contractului încheiat ulterior, conform Art. 39 alin. (1) din aceeași lege.

Prin cesiunea drepturilor patrimoniale, autorii autorizează Promotorul și Organizatorul concursului să publice imaginile respective în format tipărit sau în format digital, fără nici un alt acord sau plată, precum și dreptul de a fi prezentate în expozițiile organizate în cadrul concursului.

Promotorul și organizatorul Concursului nu își asumă nici o responsabilitate privind eventuale încălcări ale dreptului de autor de către participanții la concurs. Responsabilitatea revine în mod exclusiv celui care a trimis proiectul.

* 1. Încheierea contractului pentru studiul de fezabilitate şi proiectul de execuție

**4.2.1**.Decizia juriului privind desemnarea câștigătorului este obligatorie pentru Promotor.

**4.2.2**.În urma acestui concurs, promotorul poate contracta conform prevederilor legale elaborarea serviciilor de proiectare şi asistenţă tehnică cu echipa câștigătoare. Bugetul estimat aferent contractului este de 800000 lei, inclusiv TVA, pentru următoarele misiuni de proiectare:

* DALI
* DTAC + DTOE + DTAD (dacă este cazul)
* PT + DDE
* Asistenta tehnica

Modelul contractului de servicii de proiectare este inclus în documentația de concurs.

**4.2.3**. Valoarea estimată a contractului de achiziție este de 837.500 lei inclusiv TVA, respectiv 703.781,51 lei fără TVA pentru misiunile de proiectare ce fac obiectul prezentului concurs de idei.

**4.2.4.** Misiuni de proiectare aferente obiectivului de investiţii:

1. Documentația de avizare a lucrărilor de intervenții (DALI)
2. Documentaţie tehnică pentru obţinerea Autorizaţiei de Construire
3. Documentatie Tehnice pentru Organizarea Executiei
4. Proiect tehnic (inclusiv verificarea acestuia)
5. Detalii De Executie
6. Asistenţă tehnică

**4.2.5.** (1)Documentaţiile contractate în urma concursului vor fi elaborate în conformitate cu prevederile H.G. nr. 907/29.11.2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările şi completările ulterioare. Vor fi realizate toate documentaţiile şi studiile cerute prin Certificatul de Urbanism şi de către instituţiile avizatoare.

(2) Proiectantul se obligă să asigure asistenţa tehnică pe toată durata de implementare a proiectului, până la recepţia finală a lucrărilor.

(3) Documentaţiile se vor preda verificate la toate exigenţele de calitate necesare. Proiectantul se obligă să predea documentaţiile de proiectare cu viza/ştampila verificatorului de proiect la toate cerinţele, conform exigenţelor proiectului.

(4)Proiectantul va suporta toate costurile aferente verificării proiectului de către verificatorii atestaţi (inclusiv onorariul acestora), pentru fiecare cerinţă impusă de cadrul legal în vigoare la momentul realizării proiectului.

**4.3.1.** (1) Câştigătorul concursului căruia i se va încredinţa lucrarea va fi invitat de către Autoritatea Contractantă la procedura de negociere fără publicarea unui anunţ de participare, conform art. I 04 alin. (7) din Legea nr. 98/2016, în vederea încheierii contractului de servicii de proiectare.

(2) Negocierea va avea ca subiect preţul contractului de servicii .

(3)Precizăm că negocierea poate fi făcută doar în sensul micşorării valorii propuse nu a creşterii acestora.

(4)Precizăm că negocierea nu poate avea ca subiect soluţia de arhitectură.

4.În cazul în care Autoritatea Contractantă nu ajunge să încheie contractul de servicii de proiectare cu câştigătorul, din motive care nu îi sunt imputabile, are dreptul să invite, în vederea încheierii contractului, la procedura de negociere fără publicarea prealabilă a unui anunţ de participare concurenţii clasaţi pe următoarele locuri, în ordinea descrescătoare stabilită de juriu. În această situaţie, participantul nu va primi premiul, acesta urmând a fi acordat concurenţilor clasaţi pe următoarele locuri, în ordinea descrescătoare stabilită de juriu.

**4.3.2.** Autoritatea Contractantă îi va solicita concurentului câştigător, odată cu invitaţia la negociere fără publicarea prealabilă a unui anunţ de participare depunerea de documente obligatorii privind situația personală a acestuia, traduse legalizat în limba română (dacă este cazul), care să dovedească capacitatea de încheiere şi executare a unui contract de servicii de proiectare pe teritoriul României, potrivit legii.

**4.3.3**. Promotorul îi va solicita concurentului câștigător odată cu invitația la negocierea fără publicarea prealabilă a unui anunț de participare depunerea următoarelor documente obligatorii care să dovedească capacitatea de încheiere și executare a unui contract de servicii de proiectare pe teritoriul României, potrivit legii:

* Toate documentele care reflecta declarația pe proprie răspundere conform Documentului Unic de Achiziții Europene (DUAE)
* Cazier judiciar - prezentarea acestuia (cazier judiciar pentru persoană juridică) se va face doar la solicitarea autorității contractante, ofertantului clasat pe primul loc; acesta trebuie sa fie valabil la data prezentării.
* Arhitect cu drept de semnătură conform prevederilor Legii 184/2001, membru OAR / organizație internațional echivalentă - acte doveditoare
* Certificat de atestare fiscală privind impozitele și taxele, locale și la bugetul de stat
* Certificat constatator emis de Oficiul Registrului Comerțului, în original sau copie legalizată sau copie lizibilă cu mențiunea "conform cu originalul”. Concurentul își va asuma răspunderea că informațiile cuprinse în aceste documente sunt reale/valabile la data limită de depunere a soluțiilor. Obiectul contractului trebuie să aibă corespondent în codul CAEN din certificatul constatator emis de Oficiul Registrului Comerțului.

5. Expunerea publică a proiectelor

Promotorul va organiza expoziţii cu lucrările participante şi/sau premiate, promovate pe site-ul acestuia şi în media locală, naţională şi internaţională, după caz. Expozițiile vor fi amenajate într-un spațiu public, cu intrare gratuită.

**6. Prelucrarea datelor personale**

Tuturor participanților la concurs le sunt garantate drepturile în conformitate cu Legea nr. 677/2001 pentru protecția persoanelor cu privire la prelucrarea datelor cu caracter personal și libera circulație a acestor date și legislația română privind comunicările comerciale, iar Organizatorul se angajează să îndeplinească toate condițiile stabilite de lege, aplicabile prezentului Concurs, pentru protecția drepturilor participanților.

Datele personale ale concurenților cărora li se vor plăti premiile vor fi transferate Promotorului și vor rămâne în contabilitatea acestuia, în conformitate cu prevederile legislației fiscale.

Concurenții își dau acordul ca, în cazul în care proiectele lor vor fi premiate, să se publice pe site-ul Promotorului poze, înregistrări video cu ei la expoziții și festivități de premiere.

1. Litigii

În cazul unor potențiale conflicte apărute între Promotor sau Organizator și participanții la concurs, acestea vor fi soluționate pe cale amiabilă. Dacă nu este posibilă soluționarea pe cale amiabilă, părțile implicate vor înainta conflictele spre soluționare instanțelor competente din România.

1. Anularea concursului

Anularea concursului de soluții se poate face numai cu respectarea prevederilor art. 212 din Legea nr. 98/2016 privind achizițiile publice, sau în cazul în care în concurs se prezintă mai puțin de 3 proiecte.

CALENDARUL CONCURSULUI

|  |  |  |
| --- | --- | --- |
| 1 | Lansarea oficială a concursului | Data publicării în SEAP |
| 2 | Înscriere vizită sit până la data de | La solicitarea celor interesați |
| 3 | Vizită sit | La solicitarea celor interesați |
| 4 | Data limită primire întrebări | Cu 30 zile înainte de data limită pentru depunerea proiectelor |
| 5 | Data limită răspuns întrebări | Până cel târziu în a 11-a zi înainte de termenul de depunere a proiectelor |
| 6 | Predare proiecte și înregistrare | 15 septembrie 2025 |
| 7 | Jurizare proiecte | 24-25 septembrie2025 |
| 8 | Anunț oficial câștigător (conferință de presă cu juriul) | 26 septembrie 2025 |

1. **ANEXE**
* Formular de participare
* Formular de identificare

ARHITECT ŞEF,

Arh. Romana Donca

DIRECTOR EXECUTIV ADJUNCT,

Delia Florea

 **Președinte de ședință, Contrasemnează pt. legalitate,**

 **Consilier, Secretar general,**

 **Mircea – Dan Toma Elisabeta Manea**